טבת תשע״ח ינואר 2018

לכבוד:

א.נ.

**כישורי המועמד:**

היכרותי האקדמית עם ליאור זילבר מקיפה כארבע שנים. בתחילה בהוראה בסמינר באוני׳ תל אביב בנושא העת החדשה המוקדמת, אחר כך כמנחה עבודת המסטר שלו, בשיתוף עם פרופ׳ משה הלברטל, ולאחרונה גם כחוקר בפרויקט מחקרי אותו אני מנהל במימון ה ISF שנושאו עולם הפנקסים של הקהילה היהודית בפראג במאה השמונה-עשרה. מן ההיכרות הזו אני מבקש לגבש את המלצתי לגבי יכולותיו המחקריות של מר זילבר.

זילבר ניחן בסקרנות מחקרית עזה, וניתוח אנליטי מצויין. מגוון רקעיו הקודמים, גם בלימודי היהדות וגם כמטפל פסיכותרפי, ולצידם השכלתו הכללית הרחבה, ניכרים באופן העשיר ורב הרבדים, ולפעמים המפתיע, שבו הוא בוחן את ההיסטוריה המודרנית שאותה אנחנו מבקשים ללמוד. באופנים הללו מביא ליאור לכיתה מגוון יכולות אישיות מצויינות – חשיבה חדה, יסודיות, השראה, ולצידם – רצון גדול ללמוד ופתיחות רבה ונלהבת לביקורת, ללימוד ולשיפור.

**תכנית המחקר:**

נושא עבודת המסטר של זילבר הוא המטפיזיקה בכתיבת החוק של הרמ״א. הרמ״א (ר׳ משה איסרלש, נפטר 1572) הוא בעל ההלכה החשוב ביותר בעת החדשה. כתיבת ההלכה שלו נשארה פורמטיבית מן המאה השש-עשרה ועד היום הזה. דיון אדיר, אין סופי במימדיו, מלווה כל פרט מהכרעותיו הנומיות הכלולות בחיבורי החוק השונים שכתב (׳דרכי משה׳, ׳הגהות רמ״א לשולחן ערוך׳, ׳תורת חטאת׳, ו׳שו״ת רמ״א׳). אך לצד ההיבט הנומי כלול ביצירת רמ״א גם מימד פילוסופי ומטאפיזי בולט. המימד הזה מפורש באחד מחיבוריו (׳תורת העולה׳), ולכאורה נעדר מן הכתיבה הנומית שלו, בה הוא מתואר בדרך כלל בתוך שיח ההלכה כמגן המנהג האשכנזי וכמשמרו.

עבודתו של זילבר, מבקשת לבחון באופן ראשוני את הצומת הנושאית הזו: לבדוק את ההיבטים המטפיזיים בכתיבת ההלכה של רמ״א, הלקטנית והמסורתית לכאורה, ולנסות ולאפיין את מגמתה ואת משמעותה. את הנסיון החלוצי הזה מבקש זילבר להניח בתוך ההקשר ההיסטורי הישיר שבו נוצר: לימוד הטבע של העת החדשה המוקדמת, שבמאות השנים הללו עשה את דרכו מן הגירסאות הפוסט-רנסאנסיות של ה ‘natural philosophy’ אל הצעות מהפכניות חדשות שנכללו בסדר היום של ׳המדע החדש׳ – מפרנסיס בייקון ואילך, שלימים תכונה פעולתו ׳המהפכה המדעית׳. רמ״א, בן תקופתו ובן עירו של קופרניקוס, השאיר אחריו שלל הערות מקוטעות ומסורות בענייני מדע והיסטוריה. ואין כדמותו – המרכזית והמשפיעה כל כך מחד, והעלומה כל כך מבחינת יחסיה לטבע ולמטפיזיקה, כדי לבחון דרכה את צמתות היחסים הטעונות כל כך שבין דת ומדע, חוק ומטפיזיקה, שהשתרגותן זו בזו ממשיכות להוות אתגר מתמיד לדפוסי הקיום והמחשבה של החברה המערבית בעת החדשה. באופן הזה, מהווה עבודתו של זילבר שער לא רק מן הנומוס אל אל המטפיזי, אלא גם למובניו של המטפיזי בתוך התרבות היהודית וביחסיה עם החברה האירופית הסובבת אותה, בשעה ששתיהן מצויות בתהליכי שינוי מודרניים, מואצים ורבי משמעות.

עבודה זו הינה פורצת דרך, הן מבחינת מושא המחקר – הרמ"א שכתיבתו הנומית כמעט ולא נחקרה, והן מבחינת תוכנה המהותי העוסק בשילובם של הטבע, המטאפיזי לתוך כתיבה נומית בעת החדשה המוקדמת – בסביבה יהודית. כתיבה שהשפעתה הקאנונית הינה קריטית לכתיבה ההלכתית בשנים שלאחר דורו של הרמ"א.

עבודתו של זילבר, שנמצאת כעת על סף הגשתה, נכנסה איפא לתוך אתגר מורכב, אך מבטיח מאוד מבחינת אופקיה התכניים והמתודיים. בשל כישוריו הברורים של זילבר, שליטתו בשפות המקור (עברית ושפות הכתיבה הרבנית) והמחקר (אנגלית וצרפתית), חדותו וחדשנותו, סקרנותו וידענותו, אני ממליץ בחום על הענקת המלגה, שעשויה לתרום כאן להתפתחות ראשונית כמעט של תחום דעת כה מרכזי במודרניות היהודית, וכה בלתי נחקר.

בברכה

מעוז כהנא

מרצה בכיר

החוג להיסטוריה של עם ישראל

אוניברסיטת תל אביב